CELEX: 32014D0040(01)
Language: et
Date: 2014-10-15 00:00:00
Title: 2014/828/EL: Euroopa Keskpanga otsus, 15. oktoober 2014 , tagatud võlakirjade kolmanda ostukava rakendamise kohta (EKP/2014/40)

22.11.2014   
            
            
               ET
            
            
               Euroopa Liidu Teataja
            
            
               L 335/22
            
         EUROOPA KESKPANGA OTSUS,
   15. oktoober 2014,
   tagatud võlakirjade kolmanda ostukava rakendamise kohta
   
      (EKP/2014/40)
   
   
      (2014/828/EL)
   
   EUROOPA KESKPANGA NÕUKOGU,
   võttes arvesse Euroopa Liidu toimimise lepingut, eelkõige selle artikli 127 lõike 2 esimest taanet,
   võttes arvesse Euroopa Keskpankade Süsteemi ja Euroopa Keskpanga põhikirja, eelkõige artikli 12.1 teist lõiku koosmõjus artikli 3.1 esimese taande ja artikliga 18.1,
   ning arvestades järgmist:
   
               (1)
            
            
               Kooskõlas Euroopa Keskpankade Süsteemi ja Euroopa Keskpanga põhikirja (edaspidi „EKPSi põhikiri”) artikliga 18.1 võivad Euroopa Keskpank (EKP) ja liikmesriikide, mille rahaühik on euro, keskpangad (RKPd) tegutseda finantsturgudel, muu hulgas ostes ja müües turukõlblikke instrumente otse.
            
         
               (2)
            
            
               EKP nõukogu otsustas 4. septembril 2014, et algatada tuleb uus tagatud võlakirjade ostukava (edaspidi „CBPP3”). Varaga tagatud võlakirjade ostukava ja sihtotstarbeliste pikemaajaliste refinantseerimisoperatsioonide kõrval (1) soodustab ka CBPP3 täiendavalt rahapoliitika ülekandmist, lihtsustab laenuandmist euroalal, tekitab positiivset edasikandumist teistele turgudele ning selle tulemusena vähendab EKP rahapoliitika kursiga seotud pingeid ja aitab kaasa inflatsioonimäära tagasipöördumisele 2 % piirimaile.
            
         
               (3)
            
            
               Ühtse rahapoliitika osana tuleb kõlblike tagatud võlakirjade otseostu eurosüsteemi keskpankade poolt CBPP3 alusel teostada ühtselt, detsentraliseeritult ning kooskõlas käesoleva otsuse tingimustega,
            
         ON VASTU VÕTNUD KÄESOLEVA OTSUSE:
   Artikkel 1
   Tagatud võlakirjade otseostu ulatus ja ostukava kehtestamine
   Eurosüsteem kehtestab tagatud võlakirjade kolmanda ostukava, mille alusel eurosüsteemi keskpangad ostavad kõlblikke tagatud võlakirju vastavalt artiklile 2. CBPP3 kohaselt võivad eurosüsteemi keskpangad osta kõlblikke tagatud võlakirju kõlblikelt osapooltelt esmas- ja järelturgudel kooskõlas artiklis 3 sätestatud osapoolte kõlblikkuskriteeriumidega.
   Artikkel 2
   Tagatud võlakirjade kõlblikkuse kriteeriumid
   Otseostudeks CBPP3 alusel on kõlblikud rahapoliitika operatsioonideks kõlblikud tagatud võlakirjad kooskõlas suunise EKP/2011/14 (2) I lisa punktiga 6.2.1, mis lisaks vastavad omakasutuses oleva tagatise tingimustele suunise EKP/2011/14 I lisa punktis 6.2.3.2 (viies lõik) ja mille on emiteerinud euroalal registreeritud krediidiasutused. Otseostudeks CBPP3 alusel on kõlblikud rahapoliitika operatsioonideks kõlblikud mitme emitendi poolt emiteeritud tagatud võlakirjad (multicédula) kooskõlas suunise EKP/2011/14 I lisa punktiga 6.2.1, mille on emiteerinud euroalal registreeritud finantsvahendusettevõtted.
   Eespool osutatud tagatud võlakirjad on kõlblikud otseostudeks CBPP3 alusel, kui nad vastavad järgmistele täiendavatele nõuetele.
   
               1)
            
            
               Paremuselt esimene krediidihinnang peab andma vähemalt krediidikvaliteedi astme 3 (CQS3, vastab praegu reitinguagentuuri (External Credit Assessment Institution, ECAI) reitingule „BBB-” või sellega samaväärsele reitingule), mille peab andma vähemalt üks eurosüsteemi krediidihindamisraamistikus (ECAF) aktsepteeritud ECAI.
            
         
               2)
            
            
               Positsioon ei tohi ületada 70 % emissioonis rahvusvaheliste väärtpaberite identifitseerimisnumbri (ISIN) kohta ühiste positsioonide korral esimese, (3) teise (4) võlakirjade ostukava (CBPP1 ja CBPP2), CBPP3 ja muude eurosüsteemi keskpankade positsioonide osas.
            
         
               3)
            
            
               Tagatud võlakirjad peavad olema vääringustatud euros ning neid peab hoidma ja nendega arveldama euroalal.
            
         
               4)
            
            
               Otseostudeks CBPP3 alusel on välistatud tagatud võlakirjad, mille on emiteerinud eurosüsteemi krediidioperatsioonidele peatatud juurdepääsuga üksused peatamise aja jooksul.
            
         
               5)
            
            
               Tagatud võlakirjade osas, millel praegu puudub CQS3 reiting Küproses ja Kreekas, on nõutav vara miinimumhinnang ECAI poolt selle jurisdiktsiooni osas määratud tagatud võlakirjadele võimalikul maksimumtasemel, kui eurosüsteemi krediidikvaliteedi läve miinimumnõudeid ei kohaldata Kreeka või Küprose valitsuste poolt emiteeritud või tagatud turukõlblike võlainstrumentide tagatise kõlblikkuse nõuetele (suunise EKP/2014/31 (5) artikli 8 lõike 2 kohaselt), ja positsiooni piirang 30 % emissioonis ISINi kohta, mida kohaldatakse ühiste positsioonide korral CBPP1, CBPP2, CBPP3 ja muude eurosüsteemi keskpankade positsioonide osas, kui need täidavad järgmisi täiendavaid nõudeid võrreldava riski saavutamisel:
               
                           a)
                        
                        
                           emitendi asukoha RKP-le esitatakse kuuaruandlus tagatiste kogumi omaduste kohta, sh andmed laenude tasemel, samuti programmi struktuuriomadused ja teave emitendi kohta; aruandlusvormi annab osapooltele vastav RKP;
                        
                     
                           b)
                        
                        
                           võetakse 25 % ületagatuse kohustus; ületagatuse kohustuse arvutamise normid teatab osapooltele vastav RKP;
                        
                     
                           c)
                        
                        
                           valuutariski maandamine osapoolte puhul reitinguga BBB- või kõrgema reitinguga, kui programmi tagatiste kogumis on nõudeid, mis ei ole vääringustatud euros; või alternatiivselt kui 95 % varast on euros vääringustatud; ja
                        
                     
                           d)
                        
                        
                           tagatiste kogumi krediidinõuded on euroalal asuvate deebitoride vastu.
                        
                     
         
               6.
            
            
               Emitendi valduses olevad tagatud võlakirjad on kõlblikud CBPP3 alusel, kui nad vastavad eespool täpsustatud kõlblikkusnõuetele.
            
         Artikkel 3
   Kõlblikud osapooled
   CBPP3 alusel kõlblikud osapooled, sh otsetehinguteks ja väärtpaberi laenutehinguteks tagatud võlakirjadega CBPP3 eurosüsteemi portfellides, on järgmised: a) suunise EKP/2011/14 I lisa punktis 2.1 määratletud euroala rahapoliitika operatsioonides osalevad riigisisesed osapooled ja b) mis tahes muud osapooled, keda eurosüsteemi keskpank kasutab oma eurodes vääringustatud investeerimisportfelli investeerimisel, sh tagatud võlakirjade alal tegutsevad euroalavälised osapooled.
   Artikkel 4
   Lõppsäte
   Käesolev otsus jõustub järgmisel päeval pärast selle avaldamist EKP veebilehel.
   
      Frankfurt Maini ääres, 15. oktoober 2014
      
         
            EKP president
         
         Mario DRAGHI
      
   
   
      (1)  29. juuli 2014. aasta otsus EKP/2014/34 sihtotstarbeliste pikemaajaliste refinantseerimisoperatsioonidega seotud meetmete kohta (ELT L 258, 29.8.2014, lk 11).
   
      (2)  Suunis EKP/2011/14, 20. september 2011, eurosüsteemi rahapoliitika instrumentide ja menetluste kohta (ELT L 331, 14.12.2011, lk 1).
   
      (3)  2. juuli 2009. aasta otsus EKP/2009/16 EKP tagatud võlakirjade ostu kava rakendamise kohta (ELT L 175, 4.7.2009, lk 18).
   
      (4)  3. novembri 2011. aasta otsus EKP/2011/17 EKP teise tagatud võlakirjade ostu kava rakendamise kohta (ELT L 297, 16.11.2011, lk 70).
   
      (5)  9. juuli 2014. aasta suunis EKP/2014/31 täiendavate ajutiste meetmete kohta seoses eurosüsteemi refinantseerimisoperatsioonide ja tagatise kõlblikkusega ning millega muudetakse suunist EKP/2007/9 (ELT L 240, 13.8.2014, lk 28).